钦定古今图书集成/明伦汇编/官常典/第736卷 > 瞿能 滕聚 庄得 楚智 皂旗张 王指
## 钦定古今图书集成/明伦汇编/官常典/第736卷 > 瞿能 滕聚 庄得 楚智 皂旗张 王指

挥

按《明外史》本传：“能，合肥人。父通，以开国功，累官都督
佥事。能嗣官，以四川都督指挥使从蓝玉出大渡河，
击西番有功。又以副总兵从都督聂纬，讨建昌叛酋
月鲁帖木儿。又从玉破贼双狼塞。燕师起，从李景隆
为裨将，攻北平，与其子率精骑千馀攻张掖门。垂克，
景隆忌之，令候大军同进。于是燕人夜汲水沃城，方”
大寒，冰凝滑不可登，景隆卒致大败。已，又从景隆进
驻白沟河，与燕师战，能父子奋击，所向披靡。日暝，各
收军。明日复战，燕王几为所及。王急佯招后军以疑
之，得脱去。薄暮，能复引众搏战，大呼“灭燕”，斩馘数百。
指挥俞通渊、滕聚复率众来会，会旋风起，王突入驰
击，遂斩能父子，通渊、聚俱死，精兵万馀人并没，南军
由是不振。福王时，赠能平阳伯，谥“襄烈。”聚都督同知。
通渊别有传。时与北兵战死者，有宋忠麾下都指挥
庄得。怀。来之败，得一军独全。后从盛庸战夹河，斩燕
将谭渊。已而北兵以骁骑乘暮掩击，得力战，与楚智、
皂旗张皆死焉。智，亦都指挥，尝从冯胜、蓝玉出塞，有
功。建文初，守北平。寻召还。从李景隆率骑兵，战辄奋，
北人望旗帜股栗，至是马陷，被执死。皂旗张，逸其名。
或曰张能力挽千斤，以都指挥充偏将，每战辄麾皂
旗先驱，军中呼皂旗，张战死。时执皂旗不仆。而王指
挥者，临淮人，国初功臣子常骑小马，军中呼小马王。
战白沟河，被重创，脱胄付其仆曰：“吾为国死，以此报
家人。”立马植戈而死。二人死尤异云。福王时，赠得分
水伯，谥《勇愍》；皂旗张淳安伯，谥《英烈》；智左都督，小马王都督同知。